ประธานบอร์ด อภ.เผยคืบหน้าต้นกัญชาต้นแบบเติบโตดี เล็งวิจัยต่อปรับพันธุ์กัญชาให้ปลูกได้ดีในสภาพแวดล้อมเมืองไทยเพื่อต่อยอดการปลูกเชิงอุตสาหกรรมในอนาคต
นพ.โสภณ เมฆธน ประธานกรรมการองค์การเภสัชกรรม (อภ.) กล่าวว่าจากการติดตามต้นกัญชา 3 สายพันธุ์ที่ปลูกในโครงการผลิตสารสกัดต้นแบบกัญชาทางการแพทย์ของ อภ. ระยะที่ 1 ที่เริ่มต้นปลูกต้นกัญชาภายในอาคารมาตรฐานการปลูกระดับนานาชาติที่จำลองอากาศให้เหมือนกับอากาศในท้องถิ่นของสายพันธุ์ที่นำมา โดยปลูกในโรงเรือนภายในโรงงานผลิตยา อภ. คลอง 10 ปทุมธานีไปเมื่อวันที่ 27 ก.พ.ที่ผ่านมา         นับเป็นการปลูกถูกต้องตามกฎหมายแห่งแรกของอาเซียน  เพื่อใช้เป็นวัตถุดิบผลิตเป็นน้ำมันกัญชาชนิดหยดใต้ลิ้น ให้ผู้ป่วยที่ร่วมโครงการวิจัยทดลองทางคลินิก ใช้ได้ในเดือนกรกฎาคมนั้น ล่าสุดพบว่าต้นกัญชาที่ปลูกสามารถเติบโตได้เป็นอย่างดี โดยเฉพาะสายพันธุ์ที่มีสาร THC สูง พบเติบโตได้ไวกว่าสายพันธุ์อื่น รองลงมาคือสายพันธุ์ที่มีสัดส่วนของสาร THC กับ CBD ในสัดส่วนที่เท่ากัน ซึ่งต้องศึกษากันต่อไปถึงปัจจัยสนับสุนการเติบโต รวมถึงวิจัยต่อเพื่อการปรับปรุงสายพันธุ์ที่เหมาะต่อการใช้ประโยชน์ทางการแพทย์นี้ให้สามารถเติบโตได้ภายใต้สภาพอากาศและแสงแดดของประเทศไทย โดยเล็งจะสร้างกรีนเฮ้า หรือเรือนกระจก บนพื้นที่ 1-2 ไร่ครึ่งเพื่อทำการวิจัยปรับปรุงพันธุ์ ขณะนี้ยังอยู่ในขั้นประเมินค่าใช้จ่ายเพื่อการดำเนินการ         นพ.โสภณ เมฆธน กล่าวด้วยว่า อภ.และคณะกรรมการยาเสพติดให้โทษ ยังคงยืนยันจุดยืนเดิมการคือการนำกัญชามาทำยา เพื่อประโยชน์ในการรักษาผู้ป่วย แต่หลังจากนี้ความเปลี่ยนแปลงทางการมืองจะส่งผลอย่างไร จะมีการเปิดเสรีกัญชาหรือไม่ แล้วจะเป็นเสรีแบบไหน ก็ยังเป็นเรื่องที่ต้องติดตามความชัดเจนทางการเมืองต่อไป